Vážení páni poslanci, milí spoluobčania !

Vítam Vás na dnešnom 1. slávnostnom zasadnutí obecného zastupiteľstva pre volebné obdobie 2022 - 2026. V prvom rade sa chcem poďakovať pánu starostovi a poslancom, ktorým sa skončil volebný mandát, za vykonanú prácu vo volebnom období 2018-2022 a zaželať Vám veľa zdravia, úspechov v ďalšom pracovnom ,ale aj osobnom živote.

Široké je obcou, ktorá je pozitívne hodnotená v širokom okolí. Je lídrom v regióne a známa na celom Slovensku ako obec plniaca si svoje povinnosti a úspešná v rozvoji. Podľa môjho názoru má naša obec dobré nakročené v oblasti bývania, podnikania i oddychu. Sú tu vybudované takmer všetky inžinierske siete a ich kapacita sa ďalej rozširuje vrátane cestných komunikácii. V zmysle nového územného plánu vznikajú nové možnosti rozvoja obce. Obec Široké má jedinečnú polohu pre svoj rozvoj. To však nestačí, musíme vytvárať nové príležitosti predovšetkým pre rozvoj zamestnanosti, bývania, vzdelávania a zdravia.

Vážené obecné zastupiteľstvo, milí spoluobčania je potrebné, aby sme výhody a aktivity našej obce, či už tradičné alebo novozaložené upevňovali a rozvíjali tak, aby sme sa nimi obohacovali a aby sme nimi potešili a povzbudili aj našich hostí, ktorí k nám zavítajú. Dôležité je mať jasnú víziu a ísť za ňou vytrvalo. Prajem si, aby sme ju v najbližších štyroch rokoch dokázali spoločne napĺňať. Myslím si, že je správne, keď vyžadujeme vždy a všade niečo nové a lepšie pre spríjemnenie a vylepšenie životného prostredia nás i našich blízkych, veď len tak sa môže obec posunúť vpred.

Pre Široké na rôznych postoch pracujú šikovní a pracovití ľudia. Okrem toho, že zabezpečujú každodenný chod, podieľajú sa aj na príprave nových  plánov potrebných pre získanie financií na projekty aj ich realizáciu. Veľmi si cením ich prácu a ďakujem im za to. Som hrdý, že s nimi môžem spolupracovať a myslím si, že si zaslúžia uznanie a pochvalu aj od všetkých obyvateľov. V kolektíve máme aj mladých ľudí, ktorí si našli svoje miesto a sú platnými členmi kolektívu obce Široké. Táto moja myšlienka sa vzťahuje aj na zamestnancov Materskej školy a Základnej školy, ktoré pôsobia pod obcou.

Život ľudí a aj obce je pestrý, musí sa prispôsobovať situáciám a podmienkam. Preto nie je možné všetko dopodrobna naplánovať a sľúbiť. Preto chcem vysloviť moje predsavzatie, že budem robiť maximum .Verím, že budem mať podporu poslancov a pochopenie Širočanov pre to čo budeme spoločne budovať a tvoriť.

Na záver gratulujem novozvoleným poslancom za ich úspech vo voľbách, verím, že naplnia prejavenú dôveru voličov.

Občanom Širokého želám všetko dobré. Zároveň prosím o pochopenie a trpezlivosť. Nie všetko sa dá spraviť okamžite a ak sa niečo buduje väčšinou to prináša aj obmedzenia a nepríjemnosti.

S pokorou ďakujem za prejavenú dôveru vo voľbách. Je to pre mňa česť. Urobím všetko pre to aby som si Vašu dôveru zaslúžil a nesklamal Vás.

Gymnázium Jána Adama Raymana, Mudroňova20,

Prešov 080 01

Školská slohová práca

 (Rečnícky prejav)

Meno a priezvisko: Patrik Bartoš

Trieda: 4.C

Školský rok: 2019/2020